Gaping tussen hoor, doen | Netwerk24
Gaping tussen hoor, doen
Deur Stephan Joubert 17 Mei 2018 00:00
As jy al op die moltreine in Londen gery het, dan ken jy daardie uitdrukking: “Mind the Gap.” Wanneer die treindeure oopswaai, hoor jy dit gereeld.
Dit dien as waarskuwing aan passasiers om die gaping tussen die trein en die platform in ag te neem.
Dalk moet ons dit gereeld vir onsself as navolgers van die Here sê.
Daar’s dikwels ’n gevaarlike gaping tussen dit wat ons glo en hoe ons leef. As ons bely ons dien die Here maar ons lewe vertel ’n ander storie, is hierdie gaping te groot. Dan hou mense op luister na ons.
Ons getuienis is dat ons die Here prakties liefhet. En dat ons groei in ons verhouding met Hom en in ons omgee vir ander.
Geloof wat eg is, is geleefde geloof, nie net belyde geloof nie. Dit raak grond. Dit raak ons denke, ons harte, ons hande en ons voete.
Kom ons laat krimp vandag die gaping tussen wat ons glo en hoe ons prakties vir die Here leef.